Omm il-ġurnalist Amerikan li jinsab ostaġġ tal-grupp militanti Stat Islamiku (IS) ippubblikat video fejn b’mod mill-aktar imqanqal appellat direttament lill-mexxej tal-grupp biex jeħles lil binha. “Qiegħed nibgħat dan il-messaġġ lilek, Abu Bakr al-Baghdadi al-Qurasishi al-Hussaini. Jien Shirley Sotloff. Ibni Steven jinsab taħt idejk,” Sotloff qalet fuq il-video li kien imxandar dalgħodu minn New York Times. “Nitolbok biex tuża l-awtorità li għandek biex isalvalu ħajtu u ssegwi l-eżempju tal-Profeta Mohammed, li ħares lill-Kristjani u lil-Lhud,” hija qalet. Hija żiedet tgħid li binha huwa “raġel onorabbli u dejjem għamel dak li seta’ biex jgħin lil min hu l-aktar batut.” Sotloff li għandu 31 sena kien irrapportat nieqes is-sena l-oħra fis-Sirja waqt li kien qiegħed jirrapporta l-kunflitti li kien hemm f’dan il-pajjiż. Il-ġimgħa l-oħra IS ippubblikaw vidjo fejn hu deher għarkupptejh wara li ħanxru ras il-ġurnalist James Foley. IS qegħdin jheddu li joqtlu wkoll lil Sotloff f’każ li ma jintlaqgħux it-talbiet tagħhom fosthom li l-Amerikani jwaqqfu l-attakki mill-ajru fuq il-grupp. “Bħala omm nitolbok biex ma toqtolx lil ibni fuq kwistjoni li hu m’għandu l-ebda kontroll fuqha,” hija qalet. “Jien irrid biss dak li tixtieq kull omm: li tgħix u tara lil uliedha u lit-tfal ta’ wliedha. Nitolbok biex tħallini ngħix dan.” Il-kelliem għall-White House Josh Earnest qal lill-ġurnalisti li bla dubju huma qegħdin jitolbu għall-ħelsien ta’ Sotloff. Madankollu huwa qal li l-Istati Uniti ma tħallas ebda rahn biex jinħelsu l-ostaġġi, waqt li sostna li dan jista’ jpoġġi Amerikani oħrajn innoċenti f’riskju.